Svätý Otec František pri poludňajšej modlitbe Anjel Pána pozval všetkých prítomných na Námestí sv. Petra k potlesku pre novú slovenskú blahoslavenú Anku Kolesárovú a prirovnal ju k talianskej Márii Goretti. Po udelení apoštolského požehnania vyslovil Svätý Otec tieto slová:
"Drahí bratia a sestry, včera v Košiciach, na Slovensku, bola vyhlásená za blahoslavenú Anna Kolesárová, panna a mučeníčka, zavraždená preto, lebo sa vzoprela tomu, ktorý chcel násilne pošliapať jej dôstojnosť a jej čistotu. Je ako naša talianska Mária Goretti.
Nech táto odvážna dievčina pomáha mladým kresťanom zostať pevnými vo vernosti Evanjeliu, aj keď si to vyžaduje ísť proti prúdu a osobne za to platiť. Potlesk pre blahoslavenú Annu Kolesárovú"," povedal pápež František pri modlitbe Anjel Pána 2. septembra 2018.